b'\n_START_ARTICLE_\nZa\xc5\xa1\xc4\x8ditna brigada (TO RS)\n_START_SECTION_\nPredhodna enota\n_START_PARAGRAPH_\nLeta 1968 je bila ustanovljena za\xc5\xa1\xc4\x8ditna enota slovenskega politi\xc4\x8dnega vodstva (27. za\xc5\xa1\xc4\x8ditna brigada TO SRS), sprva v mo\xc4\x8di voda in pod imenom vojna enota 4195-3 Bor, v katerega so bili razporejeni najbolj zanesljivi okoli\xc5\xa1ki prebivalci. Uradno je bila enota podrejena Glavnega \xc5\xa1taba za SLO Slovenije, medtem ko ji je od ustanovitve do leta 1990 dejansko poveljeval Ivan Ma\xc4\x8dek - Matija. Glavna naloga enote je bila za\xc5\xa1\xc4\x8dita re\xc5\xbeimskih ljudi, za katere so smatrali, da bi bili v primeru izbruha vojne (napada sil Var\xc5\xa1avskega pakta) ogro\xc5\xbeeni. Mednje je tako spadalo 561 predvojnih komunistov in revolucionarjev, \xc4\x8dlanov CK KPS in KPJ (do leta 1952), poveljni\xc5\xa1ki kader vi\xc5\xa1jih enot NOV in POS, narodni heroji ter \xc4\x8dlani Sveta federacije in Sveta republike, okoli 300 ob\xc4\x8danov z zelo ob\xc4\x8dutljivimi nalogami (vidnej\xc5\xa1i borci VOS OF, VDV in OZNE, to\xc5\xbeilci, nekateri republi\xc5\xa1ki sekretarji, nekateri kulturni in javni delavci in \xc4\x8dlani SAZU) ter okoli 100 do 300 dru\xc5\xbeinskih \xc4\x8dlanov ljudi iz prvih dveh kategorij. Vse te osebe bi v primeru izbruha sovra\xc5\xbenosti evakuirali na obmo\xc4\x8dje ob Kolpi, pri \xc4\x8demer bi jim priskrbeli pi\xc5\xa1tole za osebno varovanje, spalne vre\xc4\x8de, najnujnej\xc5\xa1o osebno opremo, radijski sprejemnik,...\n_START_SECTION_\nBrigada\n_START_PARAGRAPH_\nEnota se je pri\xc4\x8dela leta 1973 reorganizirati v brigadno velikost. Mirnodobna (stalna) sestava je v tem \xc4\x8dasu \xc5\xa1tela le 11 delavcev. Za razliko od drugih brigad TO RS je bila ta brigada \xc5\xbee v miru predvideno stalno sestavo, hkrati pa je bila namenjena tudi za protispecialno delovanje; posledi\xc4\x8dno se je tudi njena sestava razlikovala, saj so v sklopu brigade delovale tudi in\xc5\xbeenirske, tankovske, protiletalske, RKBO in komunikacijske enote._NEWLINE_Brigada je leta 1980 \xc5\xa1tela \xc5\xbee okoli 2500 pripadnikov. Leta 1982 je bila razgla\xc5\xa1ena za najbolj\xc5\xa1o brigado teritorialne obrambe v celotni SFRJ. Leta 1985 je bila izvedena reorganizacija brigade, s katero so zmanj\xc5\xa1ali sestavo na 1566 pripadnikov._NEWLINE_Zaradi svojega statusa je brigada imela tudi poseben status glede izbora pripadnikov, pri \xc4\x8demer so upo\xc5\xa1tevali moralno-politi\xc4\x8dno odliko, strokovno voja\xc5\xa1ko usposobljenost in starost. Pripadnike brigade so v letih 1980-1986 rekrutirali le iz 12 ob\xc4\x8din: LJ Be\xc5\xbeigrad, LJ Center, LJ Moste-Polje, LJ \xc5\xa0i\xc5\xa1ka, LJ Vi\xc4\x8d-Rudnik, Dom\xc5\xbeale, Grosuplje, Kamnik, Ko\xc4\x8devje, Kranj, Litija in Ribnica; medtem ko so jih v letih 1986-90 rekrutirali iz petih ljubljanskih ob\xc4\x8din in Ko\xc4\x8devja, Dom\xc5\xbeal ter Ribnice._NEWLINE_17. decembra 1990 se je del brigade, ki ji je takrat poveljeval kapetan Anton Krkovi\xc4\x8d, predstavil z novo oboro\xc5\xbeitvijo in opremo v Ko\xc4\x8devski Reki. Predsednik Izvr\xc5\xa1nega sveta Skup\xc5\xa1\xc4\x8dine SRS Lojze Peterle je v govoru med drugim dejal \xc2\xbbDanes mi je prvi\xc4\x8d zadi\xc5\xa1alo po slovenski vojski\xc2\xab. Za\xc5\xa1\xc4\x8ditna brigada je nato aktivno sodelovala v vojni za samostojno Slovenijo in pri umiku JLA, pri \xc4\x8demer se je \xc5\xbee med vojno uveljevilo neuradno ime Specialna brigada MORiS._NEWLINE_13. oktobra 1992 je takratni minister za obrambo Republike Slovenije Janez Jan\xc5\xa1a izdal odredbo o preimenovanju za\xc5\xa1\xc4\x8ditne enote v 1. specialno brigado MORiS.\n_START_SECTION_\nOdlikovanja in priznanja\n_START_PARAGRAPH_\nV letih 1976-78 je bila enota najbolj\xc5\xa1a enota teritorialne obrambe Slovenije, leta 1982 je bila razgla\xc5\xa1ena za najbolje ocenjeno enoto v TO SFRJ (ter prejela veliko plaketo oboro\xc5\xbeenih sil SFRJ) in nato istega leta prejela \xc5\xa1e red za vojne zasluge z veliko zvezdo.'